Plk. JUDr. **Štefan Hamran** (\* 16. jún 1975, Komárno) je slovenský politik, policajt a od 1. apríla 2022 do 26. októbra 2023 prezident Policajného zboru Slovenskej republiky.

Životopis
---------

Štefan Hamran v roku 1993 absolvoval Strednú priemyselnú školu strojnícku v Komárne, v rokoch 2000 až 2001 študoval na Strednej odbornej škole Policajného zboru v Pezinku. V rokoch 2001 až 2005 študoval na Akadémii Policajného zboru v Bratislave.

Pôsobenie v Policajnom zbore
----------------------------

V Policajnom zbore pôsobí od roku 1999 keď sa stal inšpektorom na Obvodnom oddelení PZ v Komárne. Pracoval tam do roku 2001. Od roku 2005 do roku 2008 bol hraničný splnomocnenec pre štátne hranice s Maďarskom a Poľskom na Odbore medzinárodnej a cezhraničnej spolupráce úradu hraničnej a cudzineckej polície Prezídia PZ. V rokoch 2008 až 2009 bol starší referent Jednotky zvláštnych zahraničných činností útvaru osobitného určenia Prezídia PZ. Pracoval na Zastupiteľskom úrade SR v Bagdade v Iraku v štátnej službe „zameranej na poskytovanie ochrany diplomatickému personálu".

V rokoch 2009 až 2010 bol veliteľom Jednotky zvláštnych zahraničných činností útvaru osobitného určenia Prezídia PZ. V rokoch 2011 až 2021 bol veliteľom Útvaru osobitného určenia Prezídia Policajného zboru. V tejto funkcii bol zvolený za predsedu medzinárodnej organizácie ATLAS, pre zabezpečenie „spolupráce špeciálnych protiteroristických jednotiek všetkých členských krajín EÚ, Islandu, Nórska a Švajčiarska".

### Prezident Policajného zboru

Hamran sa o funkciu prezidenta Policajného zboru uchádzal spolu so svojím predchodcom, Petrom Kovaříkom. Peter Kovařík 31. augusta 2021 oznámil, že vo vedení Policajného zboru k 15. septembru 2021 skončí. Ako prvá viceprezidentka mala po avizovanom odstúpení Petra Kovaříka Policajný zbor dočasne viesť 1. viceprezidentka, gen. Jana Maškarová. Vedením Policajného zboru bol nakoniec od 16. septembra 2021 dočasne poverený plk. Štefan Hamran. Minister vnútra vymenoval 31. marca 2022 do funkcie prezidenta Policajného zboru plk. JUDr. Štefana Hamrana. Oficiálne sa stal prezidentom Policajného zboru od 1. apríla.

10. októbra 2023 Hamran oznámil, že ku koncu mesiaca vo funkcii skončí ak sa Robert Fico ujme moci. Fico deň po parlamentných voľbách vyhlásil, že Hamrana spolu so špeciálnym prokurátorom Danielom Lipšicom odvolá z ich funkcií. Nový minister vnútra Matúš Šutaj Eštok Hamrana odvolal z funkcie tri dni pred Hamranovým plánovaným odchodom do civilu a preradil ho na Okresné riaditeľstvo Policajného zboru v Poprade. Ministerstvo k odvolaniu uviedlo, že minister mal „vážne výhrady voči vnášaniu politických a osobných postojov do výkonu funkcie policajného prezidenta, čo je v príkrom rozpore s tým, že každý príslušník polície sa má pri svojej práci riadiť výlučne zákonom." Hamranovým nástupcom bol plk. Rastislav Polakovič, dovtedy pôsobiaci v Starej Ľubovni.

### Vstup do politiky

Koncom roka 2023 Hamran zvažoval vstup do politiky. Pre TV Markíza povedal: *"Mám nejaké ponuky. Kde bude treba, tam pomôžem, ale zatiaľ som sa definitívne nerozhodol. Predpokladám, že tak spravím v priebehu tohto roka".* Chvíľu sa taktiež spomínala Hamranova možná kandidatúra v prezidentských voľbách, no sám ju neskôr vyvrátil.

9. marca 2024 sa objavil na tlačovej konferencii s názvom „Z tejto kandidátky sa Fico nepoteší" mimoparlamentnej strany Demokrati, ktorá predstavila svoju kandidátku do nadchádzajúcich eurovolieb. Lídrom kadidátky je predseda strany Jaroslav Naď. Hamran je na druhom mieste.

Referencie
----------

1. 1 2 3 4 5 6 7   *Prezident Policajného zboru poverený výkonom dočasne neobsadenej riadiacej funkcie* [online]. Bratislava: Ministerstvo vnútra SR, [cit. 2021-09-24]. Dostupné online.
2. 1 2  TASR. Policajný zbor dočasne povedie Štefan Hamran, šéf elitného Lynx commanda. *Pravda* (Bratislava: Perex), 2021-09-09. Dostupné online [cit. 2021-09-24]. ISSN 1336-197X.
3. 1 2  BENEDIKOVIČOVÁ, Mária. Kaliňák ho presvedčil, aby ostal v polícii. Kovařík končí, keď vyšetrovatelia odkrývajú chobotnicu Smeru. *Denník N* (Bratislava: N Press), 2021-08-31. Dostupné online [cit. 2021-09-01]. ISSN 1339-844X.
4. ↑  PRUŠOVÁ, Veronika. Keď sa Fico ujme moci, policajný prezident končí. Hamran na odvolanie nebude čakať, odíde sám. *Denník N* (Bratislava: N Press), 2023-10-02. Dostupné online [cit. 2023-10-18]. ISSN 1339-844X.
5. 1 2  SME. Minister vnútra Šutaj Eštok odvolal policajného prezidenta Štefana Hamrana. *SME* (Bratislava: Petit Press), 2023-10-26. Dostupné online [cit. 2023-10-26]. ISSN 1335-4418.
6. 1 2 3 4   Nový minister vnútra odvolal policajného prezidenta Hamrana. *Denník N* (Bratislava: N Press), 2023-10-26. Dostupné online [cit. 2023-10-26]. ISSN 1339-844X.
7. ↑   *Minister vnútra Matúš Šutaj Eštok odvolal prezidenta PZ Štefana Hamrana* [online]. Bratislava: Ministerstvo vnútra SR, [cit. 2023-10-26]. Dostupné online.
8. ↑  TUŽÁKOVÁ, Lucia. Štefan Hamran zvažuje vstup do politiky. Ponuky dostal od viacerých strán (Cirkus Politikus). *TVNOVINY.sk*, 2023-11-24. Dostupné online [cit. 2024-03-09].
9. ↑  RUSNÁKOVÁ, Veronika. Hamran nebude kandidovať na post prezidenta. Vstup do politiky je to posledné, čo chce. *SITA.sk*, 2023-12-21. Dostupné online [cit. 2024-03-09].
10. ↑   *Policajný exprezident Hamran vstupuje do politiky, v eurovoľbách kandiduje za Demokratov* [online]. 2024-03-09, [cit. 2024-03-09]. Dostupné online.

| * z
* d
* u
Prezidenti Policajného zboru |
| --- |
| 
* plk. František Krajča (1992 – 1994)
* gen. Štefan Lastovka (1994 – 1995)
* plk. Jozef Holdoš (1995 – 1997)
* plk. Peter Nemec (1997 – 1998)
* gen. Ján Pipta (1998 – 2001)
* plk. Pavel Zajac (2001 – 2002)
* plk. Anton Kulich (2002 – 2006)
* gen. Ján Packa (2006 – 2010)
* plk. Jaroslav Spišiak (2010 – 2012)
* gen. Tibor Gašpar (2012 – 2018)
* gen. Milan Lučanský (2018 – 2020)
* Peter Kovařík (2020 – 2021)
* plk. Štefan Hamran (2021 – 2023)
* plk. Rastislav Polakovič (ad interim; 2023)
* plk. Ľubomír Solák (ad interim; 2023 – súčasnosť)
 |